**Pravila orijentacijskog GLOBE natjecanje**

Na orijentacijskom se natjecanju natječu školske ekipe od 3 člana u kategoriji osnovnih i kategoriji srednjih škola.

Redoslijed starta izvlači se javno, posebno za osnovne, a posebno za srednje škole. Procjena startnog vremena može se obaviti prema startnom broju, računajući da ekipe startaju otprilike svakih 10 minuta.

Prije početka natjecanja, odnosno prije procjene početka svojeg startnog vremena ekipa treba doći na predstart.

Svaka ekipa treba imati barem jednu kemijsku olovku i kompas (ako je potrebno imati još neki pribor, o tome se šalje posebna obavijest). **Nije dozvoljeno tijekom natjecanja imati mobilni telefon.**

Na startu ekipa dobiva kartu područja natjecanja, uputu za kretanje i listu za odgovore. Na listu za odgovore upišu se imena članova ekipe i točno vrijeme starta (sat i munite). Kartu, uputu za kretanje i listu za odgovore ekipa nosi sa sobom sve do cilja, gdje ih predaje posljednjem kontroloru.

Na kontrolnim točkama ekipa dobije zadatke, a rješenja upisuje na odgovarajuće mjesto u listi za odgovore. Zadaci ostaju na kontrolnim točkama i po njima se ne smije pisati.

Kontrolne se točke trebaju obići po redu (ne smiju se preskakati). Ako ekipa preskoči kontrolnu točku, kontrolor na sljedećoj točki će ih vratiti. Treba gledati oznake na kontrolnim točkama, jer postoje one za OŠ i za SŠ.

Na kontrolnim točkama ekipe će dobiti zadatke tek kad i posljednji član ekipe dođe do stola kontrolora. Rješenja se trebaju upisati na kontrolnoj točki i nije dozvoljeno naknadno upisivanje. Ako ekipa ne zna odgovor, kontrolor će precrtati prazan prostor na listu za odgovore.

Svaka ekipa prije napuštanja kontrolne točke daje svoju listu za odgovore kontroloru na ovjeru pečatom (potpisom), čime se potvrđuje da je ekipa bila na toj točki. Kontrolor ujedno provjerava jesu li odgovori upisani ili su neke rubrike ostale prazne (pa ih treba precrtati).

Ako se učenici na samoj kontrolnoj točki dosjete traženog odgovora, nakon što je rubrika već prekrižena, mogu tražiti kontrolora da im parafira naknadno upisani ili ispravljeni odgovor. Ispravke bez parafa (potpisa) kontrolora neće se priznati kod bodovanja.

Na svakoj kontrolnoj točki ima nekoliko setova zadataka. Ako se ipak dogodi da se skupi više ekipa nego što ima setova zadataka, kontrolori trebaju upisati vrijeme čekanja toj ekipi na njihovu listu za odgovore (vrijeme kad su stigli na točku i vrijeme kad su dobili pitanja). Na cilju će kontrolori izračunati vrijeme čekanja i oduzeti ga od ukupnog vremena koje je ekipa ostvarila. Ekipa koja je čekala na pitanja treba i sama provjeriti vrijeme čekanja koje im je upisano.

Na cilju se upisuje vrijeme tek kad je posljednji član ekipe stigao na cilj.

Odgovori se u listi za odgovore trebaju upisati čitljivo – nečitko napisane odgovore povjerenstvo neće bodovati.

Na cilju se na listu za odgovore upisuje vrijeme kad je posljednji član ekipe prišao stolu kontrolora. Tu ekipa ostavlja i listu s odgovorima, kartu i uputu za kretanje.

Ekipe će dobiti vodu na jednoj kontrolnoj točki.

Škola domaćin osigurat će ekipu za pružanje prve pomoći.

Nije dozvoljeno ekipama koje su završile natjecanje, niti onima koje čekaju start kretanje po području natjecanja.

U slučaju nepoštivanja pravila ekipa se može diskvalificirati.